PMIndiaData/PMIndiaSum huggingface dataset:
ଜାପାନର ଟୋକିଓଠାରେ ଭାରତୀୟ ସମ୍ପ୍ରଦାୟଙ୍କ ସହ ପ୍ରଧାନମନ୍ତ୍ରୀଙ୍କ ମତ ବିନିମୟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଟୋକିଓଠାରେ ଭାରତୀୟ ସମ୍ପ୍ରଦାୟଙ୍କ ସହ ମତ ବିନିମୟ କରିଛନ୍ତି । ନିଜ ବକ୍ତବ୍ୟରେ ପ୍ରଧାନମନ୍ତ୍ରୀ ଭାରତ-ଜାପାନ ଭାଗୀଦାରୀତାର ବିଭିନ୍ନ ଦିଗ ଉପରେ ଗୁରୁତ୍ୱାରୋପ କରିଥିଲେ । ତାଙ୍କୁ ପ୍ରଦାନ କରାଯାଇଥିବା ଭବ୍ୟ ଆତିଥ୍ୟ ଏବଂ ସ୍ୱାଗତ ସମ୍ବର୍ଦ୍ଧନା ପାଇଁ ଶ୍ରୀ ମୋଦୀ ଜାପାନ ପ୍ରଧାନମନ୍ତ୍ରୀଙ୍କୁ ଧନ୍ୟବାଦ ଦେଇଥିଲେ । । ସେ ମଧ୍ୟ ଜାପାନରେ ରହୁଥିବା ଭାରତୀୟ ସମ୍ପ୍ରଦାୟଙ୍କୁ ଦୀପାବଳିର ଶୁଭକାମନା ଜଣାଇଥିଲେ । ଭାରତୀୟ ସମ୍ପ୍ରଦାୟକୁ ଜାପାନରେ ଭାରତର ରାଷ୍ଟ୍ରଦୂତ ଭାବେ ଅଭିହିତ କରି, ପ୍ରଧାନମନ୍ତ୍ରୀ ସେମାନଙ୍କୁ ଭାରତରେ ନିବେଶ କରିବା ଏବଂ ମାତୃଭୂମି ସହ ସାଂସ୍କୃତିକ ସମ୍ପର୍କ ରକ୍ଷା କରିବା ପାଇଁ ପ୍ରେରିତ କରିଥିଲେ । ଗତ 4 ବର୍ଷ ମଧ୍ୟରେ ସରକାରଙ୍କ ସଫଳତା ସମ୍ପର୍କରେ ଆଲୋକପାତ କରି ପ୍ରଧାନମନ୍ତ୍ରୀ କହିଲେ ଯେ ଭାରତ ନିୟମିତ ଭାବେ ଭାରତୀୟ ସମାଧାନ ପନ୍ଥା-ବୈଶ୍ୱିକ ପ୍ରୟୋଗ ବିଚାରଧାରା ଅନୁସାରେ କାର୍ଯ୍ୟ କରୁଛି । ସେ କହିଲେ ଯେ ଆର୍ଥିକ ଅନ୍ତର୍ଭୁକ୍ତିକରଣକୁ ନେଇ ଭାରତର ମଡେଲ ବିଶେଷ କରି ଜାମ (ଜନ ଧନ ଯୋଜନା, ମୋବାଇଲ, ଆଧାର) ତ୍ରୟ ଓ ଡିଜିଟାଲ କାରବାର ମଡେଲକୁ ସମ୍ପ୍ରତି ବିଶ୍ୱବ୍ୟାପୀ ପ୍ରଶଂସା କରାଯାଉଛି । ପ୍ରଧାନମନ୍ତ୍ରୀ ଭାରତର ଉଚ୍ଚ ସଫଳତା ଯୁକ୍ତ ମହାକାଶ କାର୍ଯ୍ୟକ୍ରମ ଏବଂ ଭାରତରେ ନିର୍ମାଣ କରାଯାଉଥିବା ଶକ୍ତିଶାଳୀ ଡିଜିଟାଲ ଭିତ୍ତିଭୂମି ଉପରେ ଗୁରୁତ୍ୱାରୋପ କରିଥିଲେ । ସେ କହିଲେ ଯେ ‘ମେକ ଇନ ଇଣ୍ଡିଆ’ କାର୍ଯ୍ୟକ୍ରମ ଭାରତକୁ ଇଲେକ୍ଟ୍ରୋନିକ୍ସ ଏବଂ ଅଟୋମୋବାଇଲ ନିର୍ମାଣ କ୍ଷେତ୍ରରେ ଏକ ଗ୍ଲୋବାଲ ହବରେ ପରିଣତ କରୁଛି । ଏକ ‘ନୂତନ ଭାରତ’ର ନିର୍ମାଣ ପାଇଁ ସ୍ମାର୍ଟ ଭିତ୍ତିଭୂମି ପ୍ରତିଷ୍ଠା ଲାଗି ଜାପାନର ଯୋଗଦାନ ଉପରେ ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଥିଲେ । ଭାରତ ଏବଂ ଜାପାନ ମଧ୍ୟରେ ନିୟମିତ ଭାବେ ସମ୍ପର୍କରେ ଉନ୍ନତି ଆଣିବା ପାଇଁ କଠିନ ପ୍ରଚେଷ୍ଟା କରିବାକୁ ସେ ଭାରତୀୟ ସମ୍ପ୍ରଦାୟକୁ ପ୍ରେରିତ କରିଥିଲେ । ପ୍ରଧାନମନ୍ତ୍ରୀ ଏବେ ଦୁଇ ଦିନିଆ ଜାପାନ ଗସ୍ତରେ ଅଛନ୍ତି ।
ନାବାର୍ଡ ଆଇନ, 1981ର ସଂଶୋଧନ ପ୍ରସ୍ତାବକୁ କେନ୍ଦ୍ର କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ନାବାର୍ଡ ଆଇନ, 1981ର ସଂଶୋଧନ ପ୍ରସ୍ତାବକୁ ଅନୁମୋଦନ ମିଳିଛି । ଏହି ସଂଶୋଧନ ଫଳରେ କେନ୍ଦ୍ର ସରକାର ନାବାର୍ଡର ଅଧିକୃତ ପୁଞ୍ଜି ପରିମାଣକୁ 5 ହଜାର କୋଟିରୁ 30 ହଜାର କୋଟି ଟଙ୍କାକୁ ବୃଦ୍ଧି କରିପାରିବେ ଏବଂ ଭାରତୀୟ ରିଜର୍ଭ ବ୍ୟାଙ୍କ ସହ ପରାମର୍ଶ କରି ଏହାକୁ 30 ହଜାର କୋଟି ଟଙ୍କାରୁ ଅଧିକ କରିପାରିବେ । ସେହିପରି ନାବାର୍ଡରେ ଥିବା ରିଜର୍ଭ ବ୍ୟାଙ୍କର 20 କୋଟି ଟଙ୍କା ମୂଲ୍ୟର 0.4 ପ୍ରତିଶତ ଇକ୍ୟୁଟି କେନ୍ଦ୍ର ସରକାରଙ୍କ ନିକଟକୁ ହସ୍ତାନ୍ତର ହେବ । ଏହାବ୍ୟତୀତ ନାବାର୍ଡ ଆଇନରେ ଏହି ସଂଶୋଧନ ଫଳରେ ଦୀର୍ଘ ମିଆଦି ପରିବର୍ତ୍ତନ ଏବଂ ନାବାର୍ଡ ଅଧିକାର କ୍ଷେତ୍ରକୁ ବ୍ୟାପକ କରାଯାଇ ମଧ୍ୟମ ଉଦ୍ୟୋଗ ଏବଂ ହସ୍ତତନ୍ତ ଶିଳ୍ପକୁ ଅଣାଯାଇପାରିବ ।
ଆଚାର୍ଯ୍ୟ କୃପାଳନୀଙ୍କ ଜନ୍ମ ବାର୍ଷିକୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳ

ଆଚାର୍ଯ୍ୟ କୃପାଳନୀଙ୍କ ଜନ୍ମ ବାର୍ଷିକୀରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଜଣାଇଛନ୍ତି । “ଜନ୍ମ ବାର୍ଷିକୀରେ ଆଚାର୍ଯ୍ୟ କୃପାଳନୀଙ୍କୁ ଆମେ ସ୍ମରଣ କରୁଛୁ । ସେ ଜଣେ ପ୍ରେରଣାଦାୟୀ ବ୍ୟକ୍ତିତ୍ଵ ଥିଲେ ଯିଏକି ଗରିବ ଓ ନିଷ୍ପେସିତଙ୍କ ପାଇଁ କାର୍ଯ୍ୟ କରୁଥିଲେ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଆଚାର୍ଯ୍ୟ ବିନୋବା ଭାବେଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଜ୍ଞାପନ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଚାର୍ଯ୍ୟ ବିନୋବା ଭାବେଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଆଚାର୍ଯ୍ୟ ବିନୋବା ଭାବେଙ୍କୁ ତାଙ୍କ ଜୟନ୍ତୀରେ ମନେ ରଖିବା । ତାଙ୍କ ଜୀବନ ଗାନ୍ଧୀ ନୀତିର ଏକ ପ୍ରଦର୍ଶନ ଥିଲା । ସେ ସାମାଜିକ ସଶକ୍ତିକରଣ ପ୍ରତି ଆଗ୍ରହୀ ଥିଲେ ଏବଂ ‘ଜୟ ଜଗତ'ର ଆହ୍ୱାନ ଦେଇଥିଲେ । ଆମେ ତାଙ୍କ ଆଦର୍ଶ ଦ୍ୱାରା ଅନୁପ୍ରାଣିତ ଏବଂ ଆମ ଦେଶ ପାଇଁ ତାଙ୍କର ସ୍ୱପ୍ନକୁ ସାକାର କରିବାକୁ ପ୍ରତିଶ୍ରୁତିବଦ୍ଧ ।”
ମନ କି ବାତ୍‍ ଉପରେ ଆଧାରିତ ଏକ ପତ୍ରିକାକୁ ସେୟାର କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମନ କି ବାତର ଶେଷ ପର୍ଯ୍ୟାୟ ଉପରେ ଆଧାର କରି ପ୍ରସ୍ତୁତ ଏକ ପତ୍ରିକାକୁ ସେୟାର କରିଛନ୍ତି । ୨୪ ଏପ୍ରିଲରେ ପରବର୍ତ୍ତୀ ପର୍ଯ୍ୟାୟ ଶୁଣିବାକୁ ପ୍ରଧାନମନ୍ତ୍ରୀ ମଧ୍ୟ ଲୋକଙ୍କୁ କହିଛନ୍ତି । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ଗତ ମାସର ମନ୍‍ କି ବାତ୍‍ ରେ ଉପରେ ଆଧାରିତ ଏକ ଆକର୍ଷଣୀୟ ପତ୍ରିକା ଏଠାରେ ଅଛି, ଯେଉଁଥିରେ ଆମେ ଭାରତର ରପ୍ତାନି ଅଭିବୃଦ୍ଧି, ଆୟୁର୍ବେଦ ଷ୍ଟାର୍ଟ ଅପ୍‌, ଜଳ ସଂରକ୍ଷଣ ଏବଂ ପାରମ୍ପାରିକ ମେଳା ଭଳି ବିଭିନ୍ନ ବିଷୟ ଉପରେ ଆଲୋଚନା କରିଥିଲୁ । ୨୪ ରେ ପରବର୍ତ୍ତୀ ପର୍ଯ୍ୟାୟ ମନ୍‍ କି ବାତ୍‍ ରେ ଯୋଗ ଦିଅନ୍ତୁ ।” http://davp.nic.in/ebook/mib/MannKiBaat_Hindi/index.html"
ଦଣ୍ଡିତ ବ୍ୟକ୍ତି ହସ୍ତାନ୍ତର ସଂକ୍ରାନ୍ତ ଭାରତ-ଇସ୍ତୋନିଆ ରାଜିନାମାକୁ କେବିନେଟର ମଞ୍ଜୁରି

ଦଣ୍ଡିତ ବ୍ୟକ୍ତି ହସ୍ତାନ୍ତର ସଂକ୍ରାନ୍ତ ଭାରତ-ଇସ୍ତୋନିଆ ରାଜିନାମାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ମଞ୍ଜୁରି ପ୍ରଦାନ କରାଯାଇଛି । ଏହି ରାଜିନାମା ଦ୍ଵାରା ଇସ୍ତୋନିଆ ଜେଲରେ ଦଣ୍ଡ ଭୋଗୁଥିବା ଭାରତୀୟ ଏବଂ ଭାରତୀୟ ଜେଲରେ ଦଣ୍ଡ ଭୋଗୁଥିବା ଇସ୍ତୋନିଆ ଲୋକଙ୍କୁ ନିଜ ନିଜ ଦେଶକୁ ସ୍ଥାନାନ୍ତର କରାଯିବ । ଏହାଦ୍ୱାରା ସମ୍ପୃକ୍ତ ଦଣ୍ଡିତ ବ୍ୟକ୍ତିମାନେ ନିଜ ନିଜ ଦେଶରେ ଅବଶିଷ୍ଟ ଜେଲ ଦଣ୍ଡାଦେଶ ଅବଧି କଟାଇବେ ଏବଂ ସେମାନଙ୍କ ସାମାଜିକ ଥଇଥାନ ସମ୍ଭବ ହୋଇପାରିବ । ଭାରତ ସରକାର ଦଣ୍ଡିତ ବ୍ୟକ୍ତିମାନଙ୍କ ସ୍ଵଦେଶ ସ୍ଥାନାନ୍ତରଣ ପାଇଁ ବର୍ତ୍ତମାନ ସୁଦ୍ଧା ବ୍ରିଟେନ, ମରିସସ, ବୁଲଗାରିଆ, ଫ୍ରାନ୍ସ, ଇଜିପ୍ଟ, ଶ୍ରୀଲଙ୍କା, କମ୍ବୋଡିଆ, ଦକ୍ଷିଣ କୋରିଆ, ସାଉଦି ଆରବ, ଇରାନ, ବାଂଲାଦେଶ, ବ୍ରାଜିଲ, ଇସ୍ରାଏଲ, ବୋସନିଆ-ହେର୍ଜେଗୋବିନା, ମିଳିତ ଆରବ ଅମିରତନ୍ତ୍ର (), ଇଟାଲୀ, ତୁର୍କୀ, ମାଲଦ୍ଵୀପ, ଥାଇଲାଣ୍ଡ, ରୁଷିଆ, କୁଏତ, ଭିଏତନାମ, ଅଷ୍ଟ୍ରେଲିଆ, ହଂକଂ, କତାର, ମଙ୍ଗୋଲିଆ, କାଜାଖସ୍ଥାନ ଏବଂ ବାହାରିନ ସହିତ ଏଭଳି ରାଜିନାମା କରିସାରିଛନ୍ତି । ଏ ପ୍ରକାର ରାଜିନାମା ଫଳରେ ବର୍ତ୍ତମାନ ସୁଦ୍ଧା ୬୫ ଜଣ ବନ୍ଦୀଙ୍କୁ (ଦଣ୍ଡିତ ବ୍ୟକ୍ତି) ଅଦଳ ବଦଳ କରାଯାଇଛି । ସେଥିମଧ୍ୟରୁ ୫୫ ଜଣ ହେଉଛନ୍ତି ଭାରତୀୟ ।
ଶପଥ ଗ୍ରହଣ କରିଥିବା ଡକ୍ଟର ପ୍ରମୋଦ ସାୱନ୍ତ ଏବଂ ତାଙ୍କ ମନ୍ତ୍ରୀ ପରିଷଦକୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୋଆର ମୁଖ୍ୟମନ୍ତ୍ରୀ ତଥା ମନ୍ତ୍ରୀ ଭାବରେ ଶପଥ ଗ୍ରହଣ କରିଥିବା ଡକ୍ଟର ପ୍ରମୋଦ ସାୱନ୍ତ ଏବଂ ତାଙ୍କ ମନ୍ତ୍ରୀ ପରିଷଦକୁ ଅଭିନନ୍ଦନ ଜଣାଇଛନ୍ତି । ପୂରା ଦଳ ଗୋଆର ଲୋକଙ୍କୁ ସୁଶାସନ ଯୋଗାଇଦେବେ ବୋଲି ପ୍ରଧାନମନ୍ତ୍ରୀ ଆଶାବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଆଜି ଗୋଆରେ ଶପଥ ଗ୍ରହଣ କରିଥିବା ଡକ୍ଟର ପ୍ରମୋଦ ସାୱନ୍ତ ଜୀ ଏବଂ ଅନ୍ୟ ସମସ୍ତଙ୍କୁ ଅଭିନନ୍ଦନ । ମୋର ବିଶ୍ୱାସ ଅଛି ଯେ ଏହି ସମଗ୍ର ଦଳ ଗୋଆର ଲୋକଙ୍କୁ ଉତ୍ତମ ଶାସନ ପ୍ରଦାନ କରିବ ଏବଂ ଗତ ଦଶନ୍ଧିରେ କରାଯାଇଥିବା ଜନମଙ୍ଗଳ କାର୍ଯ୍ୟକୁ ଜାରି ରଖିବେ ।”
ଡୋନି ପୋଲୋ ବିମାନବନ୍ଦର ସହିତ ଅରୁଣାଚଳ ପ୍ରଦେଶରେ ପର୍ଯ୍ୟଟନକୁ ବୃଦ୍ଧି କରିବାକୁ ଯୋଜନା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଇଟାନଗରର ଡୋନି ପୋଲୋ ବିମାନବନ୍ଦର ସହିତ ଅରୁଣାଚଳ ପ୍ରଦେଶର ପର୍ଯ୍ୟଟନ କ୍ଷେତ୍ରକୁ ବୃଦ୍ଧି କରିବାକୁ ଯୋଜନା କରିଛନ୍ତି । ପ୍ରଧାନମନ୍ତ୍ରୀ ଅରୁଣାଚଳ ପ୍ରଦେଶର ମୁଖ୍ୟମନ୍ତ୍ରୀ ଶ୍ରୀ ପେମା ଖଣ୍ଡୁଙ୍କ ଦ୍ୱାରା ସେୟାର କରାଯାଇଥିବା ଏକ ଭିଡିଓରେ ପ୍ରଦର୍ଶିତ ହୋଇଥିବା ଦୃଶ୍ୟକୁ ମଧ୍ୟ ପ୍ରଶଂସା କରିଛନ୍ତି । ଅରୁଣାଚଳ ପ୍ରଦେଶର ମୁଖ୍ୟମନ୍ତ୍ରୀ ଶ୍ରୀ ପେମା ଖଣ୍ଡୁଙ୍କ ଏକ ଟୁଇଟକୁ ଉଦ୍ଧୃତ କରି ପ୍ରଧାନମନ୍ତ୍ରୀ କହିଛନ୍ତି; “ବହୁତ ଭଲ ଦେଖାଯାଉଛି! ଏବଂ ନୂତନ ବିମାନବନ୍ଦର ଏବଂ ବିମାନ ଯୋଗ କରାଯିବା ସହିତ ଅଧିକ ଲୋକ ଅରୁଣାଚଳ ପ୍ରଦେଶକୁ ସହଜରେ ଯାଇ ସେଠାରେ ଭବ୍ୟ ଆତିଥ୍ୟ ଅନୁଭବ କରିବେ ।” &nsp;
ବିଶ୍ଵ ପ୍ରେସ ସ୍ଵାଧୀନତା ଦିବସରେ ପ୍ରଧାନମନ୍ତ୍ରୀଙ୍କ ବାର୍ତ୍ତା

“ବିଶ୍ଵ ପ୍ରେସ ସ୍ଵାଧୀନତା ଦିବସ ହେଉଛି ଏକ ମୁକ୍ତ ଓ ସକ୍ରିୟ ଗଣମାଧ୍ୟମ ପ୍ରତି ଆମ ଦୃଢ ସହଯୋଗର ଅଙ୍ଗୀକାରକୁ ଦୋହରେଇବାର ଦିନ ଯାହାକି ଗଣତନ୍ତ୍ରରେ ଏକାନ୍ତ ଆବଶ୍ୟକ । ଆଜିର ଯୁଗରେ ସାମାଜିକ ଗଣମାଧ୍ୟମ ଏକ ସକ୍ରିୟ ମାଧ୍ୟମ ରୂପେ ମୁଣ୍ଡ ଟେକିଛି ଏବଂ ଗଣମାଧ୍ୟମ ସ୍ଵାଧୀନତାକୁ ଅଧିକ ଶକ୍ତି ପ୍ରଦାନ କରିଛି ।”
ପ୍ରଧାନମନ୍ତ୍ରୀଙ୍କୁ ଭେଟିଲେ ପେସିଫିକ ପେନସନ ଏଣ୍ଡ ଇନଭେଷ୍ଟମେଣ୍ଟ ପ୍ରତିଷ୍ଠାନର ପ୍ରତିନିଧିମଣ୍ଡଳୀ

ସଭାପତି ମିଷ୍ଟର ଲିଓନେଲ ସି ଜନସନଙ୍କ ନେତୃତ୍ୱରେ ପେସିଫିକ ପେନସନ ଏଣ୍ଡ ଇନଭେଷ୍ଟମେଣ୍ଟ ପ୍ରତିଷ୍ଠାନର ଏକ ପ୍ରତିନିଧି ଦଳ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟିଛନ୍ତି । ପ୍ରତିନିଧି ଦଳର ସଦସ୍ୟମାନେ ଭାରତରେ ଅର୍ଥନୈତିକ ସଂସ୍କାରର ଗତିକୁ ପ୍ରଶଂସା କରିବା ସହ ଦେଶରେ ପ୍ରଗତି କ୍ଷେତ୍ରରେ ଥିବା ସୁଯୋଗ ଉପରେ ଗୁରୁତ୍ୱାରୋପ କରିଥିଲେ । ଏହାଛଡା ଅର୍ଥବ୍ୟବସ୍ଥାର ବିଭିନ୍ନ ଦିଗ ଯଥା ଏଫଡିଆଇ ଓ ଜିଏସଟି ଉପରେ ଆଲୋଚନା କରାଯାଇଥିଲା । ଭାରତରେ ପୁଞ୍ଜିନିବେଶର ବିଭିନ୍ନ ସମ୍ଭାବନା ଉପରେ ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଥିଲେ । ସେ ସାମ୍ପ୍ରତିକ ସଂସ୍କାର ବ୍ୟବସ୍ଥା ଏବଂ ସହଜ ବ୍ୟବସାୟିକ ପଦ୍ଧତି ଦିଗରେ ଗ୍ରହଣ କରାଯାଇଥିବା ବିଭିନ୍ନ ପଦକ୍ଷେପ ସମ୍ବନ୍ଧରେ ପ୍ରକାଶ କରିଥିଲେ । ସେ କହିଥିଲେ ଯେ ଭାରତୀୟ ଜନସାଧାରଣଙ୍କ ଅଭିଳାଷାରେ ବୃଦ୍ଧି ସହିତ ଦୃଢ଼ ଅର୍ଥନୈତିକ ମୁଳଭିତ୍ତି ପୁଞ୍ଜିନିବେଶ ପାଇଁ ଉପଯୁକ୍ତ ସୁଯୋଗ ପ୍ରଦାନ କରିଥାଏ । ଅକ୍ଷୟ ଶକ୍ତି ଓ ଜୈବ କୃଷି କ୍ଷେତ୍ରରେ ବ୍ୟାପକ ପୁଞ୍ଜିନିବେଶର ସୁଯୋଗ ରହିଛି ବୋଲି ସେ କହିଥିଲେ । ସେ ପ୍ରଶଂସା କରି କହିଥିଲେ ଯେ ପିପିଆଇ ପ୍ରତିଷ୍ଠାନ ଏକ ଟ୍ରଷ୍ଟି ଭାବରେ ନିଜ ପାଖରେ ଥିବା ପୁଞ୍ଜିର ନିବେଶ କରୁଛି । ସେ ପୁନଶ୍ଚ କହିଲେ ଯେ ଟ୍ରଷ୍ଟିସିପ୍ ଚିନ୍ତାଧାରା ନେଇ ଭାରତରେ ଉତ୍ତମ ବୁଝାମଣା ରହିଛି ଏବଂ ମହାତ୍ମା ଗାନ୍ଧୀ ମଧ୍ୟ ଏ ସମ୍ବନ୍ଧରେ ସ୍ପଷ୍ଟ ଭାବେ ବ୍ୟାଖ୍ୟା କରିଛନ୍ତି ।
ଭାରତ ଓ ପର୍ତ୍ତୁଗାଲ ମଧ୍ୟରେ ଅକ୍ଷୟ ଶକ୍ତି କ୍ଷେତ୍ରରେ ଏମ୍ଓୟୁକୁ କ୍ୟାବିନେଟ ମଞ୍ଜୁରି

ଅକ୍ଷୟ ଶକ୍ତି କ୍ଷେତ୍ରରେ ଭାରତ ଓ ପର୍ତ୍ତୁଗାଲ ମଧ୍ୟରେ ସ୍ୱାକ୍ଷରିତ ଏମ୍ଓୟୁକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଏହି ଏମ୍ଓୟୁ ନୂଆଦିଲ୍ଲୀରେ 2017 ଜାନୁୟାରୀ 6 ତାରିଖରେ ସ୍ୱାକ୍ଷରିତ ହୋଇଥିଲା । ଦୁଇ ଦେଶ ମଧ୍ୟରେ ଦ୍ୱିପାକ୍ଷିକ ସହଯୋଗକୁ ସୁଦୃଢ଼ କରିବା ପାଇଁ ଏହି ଏମ୍ଓୟୁ ସହାୟକ ହେବ । ନୂତନ ଓ ଅକ୍ଷୟ ଶକ୍ତି କ୍ଷେତ୍ରରେ ପାରସ୍ପରିକ, ସଂସ୍ଥାଗତ, ବୈଷୟିକ ଓ ଦ୍ୱିପାକ୍ଷିକ ସହଯୋଗ ସ୍ଥାପନକୁ ପ୍ରୋତ୍ସାହିତ କରିବା ଉଭୟ ପକ୍ଷର ଉଦ୍ଦେଶ୍ୟ । ଏହି ଏମ୍ଓୟୁ ଦ୍ୱାରା ଯୁଗ୍ମ କାର୍ଯ୍ୟ।ନ୍ଵୟନ କମିଟି ଗଠନର ପରିକଳ୍ପନା କରାଯାଇଛି । ଯେଉଁଥିରେ ବୈଜ୍ଞାନିକ ପ୍ରତିଷ୍ଠାନ, ଗବେଷଣା କେନ୍ଦ୍ର, ବିଶ୍ୱବିଦ୍ୟାଳୟ ଓ ଅନ୍ୟ ପ୍ରତିଷ୍ଠାନ ସାମିଲ ରହିଛି ।
ନୂତନ ଭାରତ ପାଇଁ ବଜେଟ ରାଷ୍ଟ୍ରକୁ ସଶକ୍ତ କରିବ : ପ୍ରଧାନମନ୍ତ୍ରୀ

ବଜେଟ ଗରିବଙ୍କୁ ସଶକ୍ତ, କୃଷକଙ୍କୁ ପ୍ରୋତ୍ସାହିତ, ଆର୍ଥିକ ଅଭିବୃଦ୍ଧିକୁ ତ୍ୱରାନ୍ୱିତ କରିବ : ପ୍ରଧାନମନ୍ତ୍ରୀ 12 କୋଟି କୃଷକ ପରିବାର, 3 କୋଟି ମଧ୍ୟବିତ୍ତ ଟିକସଦାତା ସିଧାସଳଖ ଲାଭ ପାଇବେ : ପ୍ରଧାନମନ୍ତ୍ରୀ 5 ଏକରରୁ କମ ଜମି ଥିବା କୃଷକ ପ୍ରଧାନମନ୍ତ୍ରୀ କିଷାନ ନିଧି ଦ୍ୱାରା ବହୁଳ ଭାବେ ଉପକୃତ ହେବେ ପିଏମ ଶ୍ରମଯୋଗୀ ମନଧନ ଯୋଜନା ଦ୍ୱାରା ଅସଂଗଠିତ କ୍ଷେତ୍ରର ସ୍ୱାର୍ଥ ସୁରକ୍ଷିତ ହେବ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଚଳିତ ବଜେଟକୁ ନୂତନ ଭାରତ ପାଇଁ ବଜେଟ ଭାବେ ଅଭିହିତ କରି ପ୍ରଶଂସା କରିବା ସହିତ ଏହା ଦେଶକୁ ସଶକ୍ତ କରିବ ବୋଲି ମତ ଦେଇଛନ୍ତି । 2019-20 ଅନ୍ତରୀଣ ବଜେଟ ଉପସ୍ଥାପନ ପରେ ଏକାଧିକ ଟ୍ୱିଟ ଏବଂ ବିବୃତି ଜରିଆରେ ପ୍ରଧାନମନ୍ତ୍ରୀ କହିଛନ୍ତି ଯେ ନୂତନ ଭାରତର ବଜେଟ ଦ୍ୱାରା 12 କୋଟି କୃଷକ ଏବଂ ସେମାନଙ୍କ ପରିବାର, 3 କୋଟିରୁ ଉର୍ଦ୍ଧ୍ଵ ମଧ୍ୟବିତ୍ତ ଟିକସଦାତା ପେସାଦାର ଏବଂ ସେମାନଙ୍କ ପରିବାର ଏବଂ 30ରୁ 40 କୋଟି ଶ୍ରମିକ ଲାଭବାନ ହେବେ । ପ୍ରଧାନମନ୍ତ୍ରୀ କହିଛନ୍ତି, ଏନଡିଏ ସରକାରଙ୍କ ପ୍ରୟାସ ସମସ୍ତଙ୍କ ଜୀବନକୁ ଛୁଇଁଛି ଯାହା ଏହି ବଜେଟ ପ୍ରସ୍ତାବରୁ ପ୍ରତିଫଳିତ ହେଉଛି କୃଷକଙ୍କ ଠାରୁ ଆରମ୍ଭ କରି ମଧ୍ୟମବର୍ଗଙ୍କ ପର୍ଯ୍ୟନ୍ତ, ଆୟକର ଆଶ୍ୱସ୍ତି ଠାରୁ ଆରମ୍ଭ କରି ଭିତ୍ତିଭୂମି ପର୍ଯ୍ୟନ୍ତ, ଉତ୍ପାଦନ ଠାରୁ ଆରମ୍ଭ କରି ଏମଏସଏମଇ ପର୍ଯ୍ୟନ୍ତ, ଆବାସ ଠାରୁ ଆରମ୍ଭ କରି ସ୍ୱାସ୍ଥ୍ୟସେବା ପର୍ଯ୍ୟନ୍ତ ଏବଂ ବିକାଶର ପରିବର୍ଦ୍ଧିତ ଗତି ଠାରୁ ନୂତନ ଭାରତ ପର୍ଯ୍ୟନ୍ତ ସମସ୍ତଙ୍କ ପାଇଁ ଏହି ବଜେଟରେ ବ୍ୟବସ୍ଥା ରହିଛି । ଅଧିକ ଲୋକ ଦାରିଦ୍ର୍ୟର କଷାଘାତକୁ ମୁକ୍ତି ପାଇବା ଦେଖିବା ଆନନ୍ଦର ବିଷୟ । ଆମର ନୂତନ ମଧ୍ୟମ ବର୍ଗଙ୍କ ଉନ୍ନତି ହେଉଛି ଏବଂ ସେମାନଙ୍କ ସ୍ୱପ୍ନ ମଧ୍ୟ ଉନ୍ନତ ହେଉଛି । ପ୍ରଧାନମନ୍ତ୍ରୀ ଟିକସ ରିହାତି ପାଇଁ ମଧ୍ୟମବର୍ଗଙ୍କୁ ଅଭିନନ୍ଦନ ଜଣାଇଥିଲେ ଏବଂ କହିଥିଲେ, ମୁଁ ମଧ୍ୟମବର୍ଗଙ୍କୁ ଦେଶର ବିକାଶ ଦିଗରେ ସେମାନଙ୍କ ଦୃଢ଼ ଯୋଗଦାନ ପାଇଁ ସଲାମ କରୁଛି । ବଜେଟରେ କୃଷକ ଅନୁକୂଳ ପଦକ୍ଷେପ ସମ୍ପର୍କରେ ସେ କହିଥିଲେ ଯେ ଅନେକ ବର୍ଷ ଧରି କୃଷକମାନଙ୍କ ପାଇଁ ବିଭିନ୍ନ ଯୋଜନା କରାଯାଉଛି କିନ୍ତୁ ଦୁଃଖର କଥା ବହୁସଂଖ୍ୟକ କୃଷକ ଏହି ଯୋଜନାର ଲାଭ ପାଇବାରୁ ବଂଚିତ ହୋଇଛନ୍ତି । ସେ କହିଥିଲେ ଯେ ପ୍ରଧାନମନ୍ତ୍ରୀ କିସାନ ନିଧି ଯୋଜନା ଏକ ଐତିହାସିକ ପଦକ୍ଷେପ ଯାହାଦ୍ୱାରା 5 ଏକରରୁ କମ ଜମି ଥିବା କୃଷକମାନେ ଲାଭବାନ ହୋଇପାରିବେ । ପ୍ରଧାନମନ୍ତ୍ରୀ ଆହୁରି ଉଲ୍ଲେଖ କରିଥିଲେ, ପଶୁପାଳନ, ମତ୍ସ୍ୟଚାଷ କ୍ଷେତ୍ର ପ୍ରତି ମଧ୍ୟ ନୂତନ ଭାରତର ବଜେଟରେ ଧ୍ୟାନ ଦିଆଯାଇଛି । ଅସଂଗଠିତ କ୍ଷେତ୍ରର ଶ୍ରମିକମାନଙ୍କ ସୁରକ୍ଷା ଉପରେ ଗୁରୁତ୍ୱ ଦେଇ ସେ କହିଥିଲେ ପ୍ରଧାନମନ୍ତ୍ରୀ ଶ୍ରମଯୋଗୀ ମନଧନ ଯୋଜନା ବ୍ୟାପକ ଭାବେ ସହାୟକ ହୋଇପାରିବ । ଏହି କ୍ଷେତ୍ରର ସ୍ୱାର୍ଥକୁ ଅଧିକ ସୁରକ୍ଷା ଦେବାର ଆବଶ୍ୟକତା ରହିଛି ଏବଂ ନୂତନ ଭାରତ ପାଇଁ ବଜେଟରେ ତାହା କରାଯାଇଛି । ଆୟୁଷ୍ମାନ ଭାରତ ଯୋଜନା ଏବଂ ସାମାଜିକ ନିରାପତ୍ତା ଯୋଜନା ମଧ୍ୟ ସେମାନଙ୍କ ଜୀବନକୁ ଛୁଇଁବ ବୋଲି ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ । ଶେଷରେ ପ୍ରଧାନମନ୍ତ୍ରୀ କହିଥିଲେ ଯେ ସମାଜର ସବୁ ବର୍ଗଙ୍କ ନିକଟରେ ବିକାଶର ଲାଭ ପହଁଚିବା ସୁନିଶ୍ଚିତ ହେବା ଜରୁରି । ସେ କହିଥିଲେ, “ଏହି ବଜେଟ ଗରିବଙ୍କ ସଶକ୍ତ କରିବ, କୃଷକମାନଙ୍କୁ ପ୍ରୋତ୍ସାହନ ଦେବ ଏବଂ ଅର୍ଥନୈତିକ ବିକାଶକୁ ତ୍ୱରାନ୍ୱିତ କରିବ” ।
105 ଅନାବଶ୍ୟକ ଓ ପୁରୁଣାକାଳିଆ ଆଇନ ରଦ୍ଦ କରିବା ପ୍ରସ୍ତାବକୁ କ୍ୟାବିନେଟର ଅନୁମୋଦନ

ଦେଶରେ ପ୍ରଚଳିତ ଆଉ 105ଟି ଅତି ପୁରୁଣାକାଳିଆ ଓ ଅନାବଶ୍ୟକ ଆଇନକୁ ରଦ୍ଦ କରାଯିବ । ଏଥିଲାଗି ସଂସଦରେ ରିପିଲିଙ୍ଗ୍ ଏଣ୍ଡ ଏମେଣ୍ଡିଙ୍ଗ୍ ବିଲ୍, 2017 ଆଗତ କରିବା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର ମନ୍ତ୍ରୀମଣ୍ଡଳ ବୈଠକରେ ଅନୁମୋଦନ କରାଯାଇଛି । ପ୍ରଧାନମନ୍ତ୍ରୀଙ୍କ କାର୍ଯ୍ୟଳୟ, ଭାରତର ଆଇନ ଆୟୋଗ ଏବଂ ଲେଜିସ୍ଲେଟିଭ ବିଭାଗ ଦ୍ୱାରା ଗଠିତ ଏକ କମିଟି 1824ଟି ଅନାବଶ୍ୟକ ଓ ପୁରୁଣା କେନ୍ଦ୍ରୀୟ ଆଇନକୁ ରଦ୍ଦ କରିବା ସକାଶେ ଚିହ୍ନଟ କରିଥିଲେ । ଭାରତ ସରକାରଙ୍କ ବିଭିନ୍ନ ମନ୍ତ୍ରଣାଳୟ ଓ ବିଭାଗ ସହିତ ବାରମ୍ବାର ଆଲୋଚନା, ସମୀକ୍ଷା ପରେ 1175ଟି କେନ୍ଦ୍ରୀୟ ଆଇନ ରଦ୍ଦ କରିବା ଲାଗି ମେ 2014ରୁ ଅଗଷ୍ଟ 2016 ମଧ୍ୟରେ 4ଟି ବିଲ୍ ସଂସଦରେ ଗୃହୀତ ହୋଇଥିଲା । ଅପରପକ୍ଷରେ 1824ଟି ପୁରୁଣାକାଳିଆ ଆଇନ ମଧ୍ୟରୁ ରାଷ୍ଟ୍ରପତି ଶାସନ ସଂକ୍ରାନ୍ତ 227ଟି ଆଇନ ରଦ୍ଦ କରିବା ଲାଗି ଚିହ୍ନଟ କରାଯାଇ ରାଜ୍ୟ ସରକାରମାନଙ୍କୁ ଏହି ମର୍ମରେ ଅନୁରୋଧ କରାଯାଇଥିଲା । ଏହା ପରେ ଆଉ 422ଟି କେନ୍ଦ୍ରୀୟ ଆଇନକୁ ରଦ୍ଦ କରିବା ଉଦ୍ଦେଶ୍ୟରେ ବିଭିନ୍ନ ମନ୍ତ୍ରଣାଳୟ ଏବଂ ବିଭାଗ ମଧ୍ୟରେ ବଂଟନ କରାଯାଇ ସେମାନଙ୍କ ମତାମତ ଲୋଡାଯାଇଥିଲା । ବର୍ତ୍ତମାନ ସୁଦ୍ଧା ସେଥି ମଧ୍ୟରୁ 73ଟି ସଂପୃକ୍ତ ବିଭାଗମାନଙ୍କ ପକ୍ଷରୁ ମତାମତ ମିଳିସାରିଛି ଏବଂ 105ଟି ଆଇନ ରଦ୍ଦ କରିବା ଲାଗି ସୁପାରିଶ ହୋଇଛି । ତେବେ ଆଉ 139ଟି ଆଇନକୁ ରଦ୍ଦ କରିବା ନେଇ କୌଣସି ସହମତି ହୋଇପାରିନାହିଁ । ବିଭିନ୍ନ ମନ୍ତ୍ରଣାଳୟ ଓ ବିଭାଗର ରିପୋର୍ଟ ଅନୁସାରେ 105ଟି ଆଇନକୁ ରଦ୍ଦ କରିବା ଲାଗି କେନ୍ଦ୍ର କ୍ୟାବିନେଟ ଆଜି ନିଷ୍ପତ୍ତି ନେଇଛନ୍ତି ।
100 କୋଟି ଡୋଜ ଟିକାକରଣ ମାଇଲ ଖୁଣ୍ଟ ହାସଲ ଅବସରରେ ଡାକ୍ତର ଓ ନର୍ସଙ୍କୁ  କୃତଜ୍ଞତା ଜଣାଇଲେ ପ୍ରଧାନମନ୍ତ୍ରୀ

100 କୋଟି ଡୋଜ ଟିକାକରଣ ମାଇଲ ଖୁଣ୍ଟ ହାସଲ ଦିଗରେ ଅନବରତ କାର୍ଯ୍ୟ କରିଥିବା ଆମ ଡାକ୍ତର, ନର୍ସ ଏବଂ ଅନ୍ୟ ସମସ୍ତଙ୍କୁ କୃତଜ୍ଞତା ଜଣାଇଛନ୍ତି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ । ଏକ ଟ୍ଵିଟ କରି ପ୍ରଧାନମନ୍ତ୍ରୀ କହିଛନ୍ତି; “ଇତିହାସ ରଚିଲା ଭାରତ । ଏହା ଆମର ବିଜ୍ଞାନ, ଉଦ୍ୟୋଗ ଏବଂ 130 କୋଟି ଭାରତୀୟଙ୍କ ସାମୂହିକ ଉଦ୍ୟମର ବିଜୟ । 100 କୋଟି ଡୋଜ ଟିକାକରଣର ମାଇଲ ଖୁଣ୍ଟ ଅତିକ୍ରମ କରିଥିବାରୁ ଭାରତକୁ ଅଭିନନ୍ଦନ । ଆମ ଡାକ୍ତର, ନର୍ସ ଏବଂ ଏହି ସଫଳତା ହାସଲ କରିବା ଦିଗରେ ଉଦ୍ୟମ କରିଥିବା ସମସ୍ତଙ୍କୁ କୃତଜ୍ଞତା । #VaccineCentury”
ପ୍ରଧାନମନ୍ତ୍ରୀ ଡବ୍ଲୁ୍ୟଏୟୁ୨୦ନାଇରୋବି୨୦୨୧ରେ ପଦକ ଜିତିଥିବା ଆଥଲେଟଙ୍କୁ ଶୁଭେଚ୍ଛା ଜଣାଇଲେ

ୱାର୍ଲଡ ଆଥଲେଟିକ୍ସ ଅଣ୍ଡର୍ ୨୦ ନାଇରୋବି-୨୦୨୧ରେ ପଦକ ଜିତିଥିବା ଆଥଲେଟମାନଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; ‘‘ଗତି ଓ ସଫଳତା ଊଦ୍ଧ୍ୱର୍ମୁଖୀ ହେଲା! ଡବ୍ଲୁ୍ୟଏୟୁ୨୦ନାଇରୋବି୨୧ରେ ୨ଟି ରୌପ୍ୟ ଓ ଗୋଟିଏ କାଂସ୍ୟ ପଦକ ଜିତି ଘରକୁ ଆଣିଥିବାରୁ ଆମର ଆଥଲେଟମାନଙ୍କୁ ଶୁଭେଚ୍ଛା । ଆଥଲେଟିକ୍ସ ସମଗ୍ର ଭାରତରେ ଲୋକପି୍ରୟତା ହାସଲ କରିବାରେ ଲାଗିଛି ଏବଂ ଆଗାମୀ ସମୟ ପାଇଁ ଏହା ଏକ ଭଲ ସଂକେତ । ଆମର କଠିନ ପରିଶ୍ରମୀ ଆଥଲେଟମାନଙ୍କୁ ଶୁଭକାମନା ।’’
ତ୍ରିପୁରାର ମୁଖ୍ୟମନ୍ତ୍ରୀ ଭାବରେ ଶପଥ ଗ୍ରହଣ କରିଥିବାରୁ ଡକ୍ଟର ମାନିକ ଶାହାଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତ୍ରିପୁରାର ମୁଖ୍ୟମନ୍ତ୍ରୀ ଭାବରେ ଶପଥ ଗ୍ରହଣ କରିଥିବାରୁ ଡକ୍ଟର ମାନିକ ଶାହାଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ତ୍ରିପୁରାର ମୁଖ୍ୟମନ୍ତ୍ରୀ ଭାବରେ ଶପଥ ଗ୍ରହଣ କରିଥିବାରୁ ଡକ୍ଟର ମାନିକ ଶାହାଙ୍କୁ ଅଭିନନ୍ଦନ । ଫଳପ୍ରଦ କାର୍ଯ୍ୟକାଳ ପାଇଁ ତାଙ୍କୁ ହାର୍ଦ୍ଦିକ ଶୁଭେଚ୍ଛା । ମୁଁ ନିଶ୍ଚିତ ଯେ ୨୦୧୮ ରୁ ଆରମ୍ଭ ହୋଇଥିବା ତ୍ରିପୁରାର ବିକାଶ ଯାତ୍ରାରେ ସେ ଅଧିକ ଉତ୍ସାହ ଭରିବେ ।”
ପ୍ରଧାନମନ୍ତ୍ରୀ ଆନ୍ଧ୍ରପ୍ରଦେଶରେ ବସ୍ ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ପାଇଁ ଦୁଃଖ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆନ୍ଧ୍ରପ୍ରଦେଶର ପଶ୍ଚିମ ଗୋଦାବରୀରେ ଏକ ବସ୍ ଦୁର୍ଘଟଣା ଯୋଗୁଁ ପ୍ରାଣ ହରାଇଥିବା ଲୋକଙ୍କ ପାଇଁ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ଆନ୍ଧ୍ରପ୍ରଦେଶର ପଶ୍ଚିମ ଗୋଦାବରୀରେ ଏକ ବସ୍ ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ପାଇଁ ମୁଁ ଦୁଃଖିତ । ଏହି ଦୁଃଖ ସମୟରେ ମୋର ସମବେଦନା ଶୋକସନ୍ତପ୍ତ ପରିବାରଙ୍କ ସହିତ ଅଛି: ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ।”
ଭାରତ-ସ୍ୱିଡେନ୍ ମଧ୍ୟରେ ବୌଦ୍ଧିକ ସମ୍ପତି ଅଧିକାର ବିଷୟରେ ବୁଝାମଣାପତ୍ରକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଆଜି ଭାରତ ଏବଂ ସ୍ୱିଡେନ୍ ମଧ୍ୟରେ ବୌଦ୍ଧିକ ସମ୍ପତ୍ତି ଅଧିକାର କ୍ଷେତ୍ରରେ ସହଯୋଗ ନିମନ୍ତେ ବୁଝାମଣାପତ୍ରକୁ ଅନୁମୋଦନ ମିଳିଛି । ବୁଝାମଣାପତ୍ରରେ ଏପରି ଏକ ବ୍ୟାପକ ତଥା ସୁଗମ ବ୍ୟବସ୍ଥା ପ୍ରତିଷ୍ଠା କରିବାର ସୁବିଧା ରହିଛି ଯାହା ଜରିଆରେ ଦୁଇ ଦେଶ ବୌଦ୍ଧିକ ସମ୍ପତ୍ତି ଅଧିକାର ବିଷୟରେ ସଚେତନତା ବଢ଼ାଇବା ଲାଗି ଉତ୍କୃଷ୍ଟ ପଦ୍ଧତି ଏବଂ ପ୍ରଯୁକ୍ତିର ଆଦାନପ୍ରଦାନ କରିବେ ଏବଂ ଏଥିସହିତ ପ୍ରଶିକ୍ଷଣ କାର୍ଯ୍ୟକ୍ରମ ବିଷୟରେ ମଧ୍ୟ ସାଥୀ ହୋଇ କାମ କରିପାରିବେ । ଏହି ବୁଝାମଣାପତ୍ର ଭାରତକୁ ବୌଦ୍ଧିକ ସମ୍ପତ୍ତି ପ୍ରଣାଳୀର ଅଭିଜ୍ଞତା ଆଦାନ-ପ୍ରଦାନ କରିବା ଲାଗି ସକ୍ଷମ କରିବ, ଯାହାଦ୍ୱାରା ଦୁଇ ଦେଶର ଉଦ୍ୟୋଗୀ, ନିବେଶକ ଏବଂ ବ୍ୟବସାୟୀଙ୍କୁ ଗୁରୁତ୍ୱପୂର୍ଣ୍ଣ ଲାଭ ମିଳିପାରିବ ।
ମନ କି ବାତ ପାଇଁ ପ୍ରଧାନମନ୍ତ୍ରୀଙ୍କ ବିଚାର ଓ ମତାମତ ଆହ୍ୱାନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନଭେମ୍ବର ୨୭, ୨୦୨୨ ପୂର୍ବାହ୍ନ ୧୧ଟା ବେଳେ ପ୍ରସାରିତ ହେବାକୁ ଥିବା ମନ କି ବାତ କାର୍ଯ୍ୟକ୍ରମର ଆଗାମୀ ଅଧ୍ୟାୟ ପାଇଁ ଦେଶବାସୀଙ୍କ ଠାରୁ ବିଚାର ଓ ମତାମତ ଆହ୍ୱାନ କରିଛନ୍ତି । ମନ କି ବାତ ପାଇଁ ମତାମତ MyGov, Namo Appରେ ପଠାଇ ହେବ କିମ୍ବା ୧୮୦୦-୧୧-୭୮୦୦ ନମ୍ବର ଡାଏଲ କରି ବାର୍ତ୍ତା ରେକର୍ଡ ହୋଇପାରିବ । MyGov ଆମନ୍ତ୍ରଣକୁ ଶେୟାର କରି ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “୨୭ ତାରିଖରେ ପ୍ରସାରିତ ହେବାକୁ ଥିବା ଏହି ମାସର #MannKiBaat କାର୍ଯ୍ୟକ୍ରମ ପାଇଁ ଆପଣମାନଙ୍କ ବହୁଚିନ୍ତିତ ବିଚାର ଓ ମତାମତ ଅପେକ୍ଷାରେ ରହିଲି । MyGov କିମ୍ବା Namo Appରେ ନିଜ ବିଚାର ଶେୟାର କରନ୍ତୁ । ନଚେତ, ୧୮୦୦-୧୧-୭୮୦୦ ନମ୍ବର ଡାଏଲ କରି ନିଜ ବାର୍ତ୍ତା ରେକର୍ଡ କରାନ୍ତୁ ।”
ବାହ୍ୟ ମହାକାଶ ଗବେଷଣା ଓ ଶାନ୍ତିପୂର୍ଣ୍ଣ ଉପଯୋଗ କ୍ଷେତ୍ରରେ ଭାରତ - ଦକ୍ଷିଣ ଆଫ୍ରିକା ସହଯୋଗ ବୁଝାମଣାକୁ କ୍ୟାବିନେଟ ମଞ୍ଜୁରି

ଶାନ୍ତିପୂର୍ଣ୍ଣ ଉଦ୍ଦେଶ୍ୟରେ ବାହ୍ୟ ମହାକାଶର ଅନୁସନ୍ଧାନ ଏବଂ ଉପଯୋଗ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଦକ୍ଷିଣ ଆଫ୍ରିକା ମଧ୍ୟରେ ସ୍ୱାକ୍ଷରିତ ବୁଝାମଣା ବିଷୟରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟଙ୍କୁ ଅବଗତ କରାଯାଇଥିଲା । ଏହି ବୁଝାମଣା 26 ଜୁଲାଇ, 2018ରେ ଜୋହାନ୍ସବର୍ଗରେ ସ୍ୱାକ୍ଷରିତ ହୋଇଥିଲା । ପ୍ରମୁଖ ବିଶେଷତ୍ୱ ଏହି ଏମଓୟୁ ଅଧୀନରେ ନିମ୍ନଲିଖିତ କ୍ଷେତ୍ରରେ ସହଯୋଗ ପାଇଁ ନିଷ୍ପତ୍ତି ହୋଇଛି- କ. ଭୂ-ପୃଷ୍ଠର ରିମୋଟ ସେନ୍ସିଂ ଖ. ଉପଗ୍ରହ ସଂଚାର ଏବଂ ଉପଗ୍ରହ ଆଧାରିତ ନେଭିଗେସନ ଗ. ମହାକାଶ ବିଜ୍ଞାନ ଏବଂ ଗ୍ରହ ଅନୁସନ୍ଧାନ ଘ. ମହାକାଶ ଯାନ, ଉତକ୍ଷେପଣ ଯାନ, ମହାକାଶ ପ୍ରଣାଳୀ ଏବଂ ଭୂମିଗତ ପ୍ରଣାଳୀର ଉପଯୋଗ ଙ. ଭୂ-ସ୍ଥାନିକ ଉପାୟ ଏବଂ ପ୍ରଯୁକ୍ତି ସହିତ ମହାକାଶ ପ୍ରଯୁକ୍ତିର ବ୍ୟବହାରିକ ପ୍ରୟୋଗ ଚ. ଉଭୟ କ୍ଷେତ୍ର ଦ୍ୱାରା ନିର୍ଦ୍ଧାରଣ କରାଯାଇଥିବା ସହଯୋଗର ଅନ୍ୟାନ୍ୟ କ୍ଷେତ୍ର ଏହି ଏମଓୟୁ ଅନ୍ତର୍ଗତ ନିମ୍ନଲିଖି ଉପାୟରେ ସହଯୋଗ କରାଯିବ । 1. ପାରସ୍ପରିକ ଲାଭ ଏବଂ ସ୍ୱାର୍ଥର ମିଳିତ ମହାକାଶ ପ୍ରକଳ୍ପର ନିୟୋଜନ ଏବଂ କାର୍ଯ୍ୟାନ୍ୱୟନ 2. ସମର୍ଥନକାରୀ ମହାକାଶ ଗତିବିଧି ଲାଗି ଗ୍ରାଉଣ୍ଡ ଷ୍ଟେସନ ପ୍ରତିଷ୍ଠା, ପରିଚାଳନା ତଥା ରକ୍ଷଣାବେକ୍ଷଣ 3. ଉପଗ୍ରହ ଡାଟା ପ୍ରୟୋଗର ପରିଣାମ ଏବଂ ବୈଜ୍ଞାନିକ ଏବଂ ପ୍ରଯୁକ୍ତି ସୂଚନାର ଆଦାନପ୍ରଦାନ 4. ମିଳିତ ଗବେଷଣା ଏବଂ ବିକାଶ ଗତିବିଧି 5. ସହଯୋଗ କାର୍ଯ୍ୟକ୍ରମରେ ଭାଗ ନେବା ଲାଗି ନିର୍ଦ୍ଧାରିତ ବୈଷୟିକ ଏବଂ ବୈଜ୍ଞାନିକ ବିଶେଷଜ୍ଞମାନଙ୍କ ଆଦାନପ୍ରଦାନ 6. ମହାକାଶ ବିଜ୍ଞାନ ଏବଂ ପ୍ରଯୁକ୍ତିରେ କ୍ଷମତା ନିର୍ମାଣ ଏବଂ ସାମାଜିକ ଉଦ୍ଦେଶ୍ୟ ଲାଗି ମହାକାଶ ଆପ୍ଲିକେସନ କାର୍ଯ୍ୟକ୍ରମ 7. ମିଳିତ ସମ୍ମିଳନୀ, ସମ୍ମେଳନ ଏବଂ ବୈଜ୍ଞାନିକମାନଙ୍କ ବୈଠକର ଆୟୋଜନ 8. ସମ୍ପୃକ୍ତ ପକ୍ଷଙ୍କ ମଧ୍ୟରେ ପାରସ୍ପରିକ ସହମତି ଆଧାରରେ ଲିଖିତ ଭାବେ ସହଯୋଗ ବ୍ୟତୀତ ପଦ୍ଧତି ନିର୍ଦ୍ଧାରଣ କରାଯିବ । ଲାଭ : ଏମଓୟୁରେ ସ୍ୱାକ୍ଷର ହେବା ଦ୍ୱାରା ମହାକାଶ ପ୍ରଯୁକ୍ତି ଏବଂ ଭୂ-ପୃଷ୍ଠର ରିମୋଟ ସେନ୍ସିଂ, ଉପଗ୍ରହ ସଂଚାର ଏବଂ ଉପଗ୍ରହ ଆଧାରିତ ନେଭିଗେସନ, ମହାକାଶ ବିଜ୍ଞାନ ଏବଂ ଗ୍ରହ ଅନୁସନ୍ଧାନ, ମହାକାଶ ଯାନ ଏବଂ ମହାକାଶ ପ୍ରଣାଳୀ ଏବଂ ଗ୍ରାଉଣ୍ଡ ପ୍ରଣାଳୀର ଉପଯୋଗ ଏବଂ ମହାକାଶ ପ୍ରଯୁକ୍ତିର ପ୍ରୟୋଗ ସହିତ ଅନ୍ୟ ପ୍ରୟୋଗାତ୍ମକ କ୍ଷେତ୍ରରେ ସହଯୋଗର ସମ୍ଭାବନା ଜାରି ରଖିବାରେ ସହାୟତା ମିଳିପାରିବ ।
ପ୍ରଖ୍ୟାତ ତେଲୁଗୁ କବି, ଗୀତିକାର, ଲେଖକ ସି. ନାରାୟଣ ରେଡ୍ଡୀଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଖ୍ୟାତ ତେଲୁଗୁ କବି, ଗୀତିକାର ଏବଂ ଲେଖକ ସି. ନାରାୟଣ ରେଡ୍ଡୀଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । “ସି. ନାରାୟଣ ରେଡ୍ଡୀଙ୍କ ନିଧନ ସାହିତ୍ୟିକ ଜଗତର ବହୁତ ବଡ କ୍ଷତି ହୋଇଛି । ତାଙ୍କର ଚମତ୍କାର ରଚନାବଳୀ ସବୁ ବର୍ଗର ଜନମାନସକୁ ସ୍ପର୍ଶ କରିପାରିଥିଲା । ଏହି ଦୁଃଖଦ ସମୟରେ ସି. ନାରାୟଣ ରେଡ୍ଡୀଙ୍କ ପରିବାର ତଥା ତାଙ୍କ ଅନୁଗାମୀଙ୍କ ସହିତ ମୋର ସହାନୁଭୁତି ରହିଛି,” ବୋଲି ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି ।
ସିଡବ୍ଲ୍ୟୁଜି ୨୦୨୨ ରେ ରୌପ୍ୟ ପଦକ ଜିତିବା ପାଇଁ ମହିଳା କ୍ରିକେଟ୍ ଦଳର ସଦସ୍ୟମାନଙ୍କୁ ଶୁଭେଚ୍ଛା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହିଳା କ୍ରିକେଟ୍ ଦଳର ସଦସ୍ୟମାନଙ୍କୁ ବର୍ମିଂହାମରେ ସିଡବ୍ଲ୍ୟୁଜି ୨୦୨୨ ରେ ରୌପ୍ୟ ପଦକ ଜିତିଥିବାରୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “କ୍ରିକେଟ୍ ଏବଂ ଭାରତ ଅବିଚ୍ଛେଦ୍ୟ । ଆମର ମହିଳା କ୍ରିକେଟ୍ ଦଳ ସିଡବ୍ଲ୍ୟୁଜିରେ ଉତ୍କୃଷ୍ଟ କ୍ରିକେଟ୍ ଖେଳିଥିଲେ ଏବଂ ସେମାନେ ସମ୍ମାନଜନକ ରୌପ୍ୟ ପଦକ ଆଣିଛନ୍ତି । କ୍ରିକେଟ୍ ରେ ପ୍ରଥମ ସିଡବ୍ଲ୍ୟୁଜି ପଦକ ହୋଇଥିବାରୁ ଏହା ସର୍ବଦା ସ୍ୱତନ୍ତ୍ର ରହିବ । ଦଳର ସମସ୍ତ ସଦସ୍ୟଙ୍କୁ ଉଜ୍ଜ୍ୱଳ ଭବିଷ୍ୟତ ପାଇଁ ଶୁଭେଚ୍ଛା ।”
ଲବ୍ଧ ପ୍ରତିଷ୍ଠିତ ସାହିତ୍ୟିକା ମନୋରମା ମହାପାତ୍ରଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଲବ୍ଧ ପ୍ରତିଷ୍ଠିତ ସାହିତ୍ୟିକା ମନୋରମା ମହାପାତ୍ରଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଲବ୍ଧ ପ୍ରତିଷ୍ଠିତ ସାହିତ୍ୟିକା ମନୋରମା ମହାପାତ୍ରଜୀଙ୍କ ଦେହାନ୍ତ ଖବର ଶୁଣି ଦୁଃଖିତ । ବିଭିନ୍ନ ପ୍ରସଙ୍ଗରେ ତାଙ୍କର ଲେଖନୀ ଚାଳନା ପାଇଁ ସେ ସବୁଦିନ ପାଇଁ ମନେରହିବେ । ଗଣମାଧ୍ୟମ ଜଗତ ପାଇଁ ତାଙ୍କର ଅବଦାନ ତଥା ସମାଜସେବା କ୍ଷେତ୍ରରେ କାମ ତାଙ୍କୁ ଚିର ସ୍ମରଣୀୟ ରଖିବ । ତାଙ୍କର ଶୋକସନ୍ତପ୍ତ ପରିବାର ଏବଂ ପ୍ରଶଂସକଙ୍କୁ ସମବେଦନା ।”
ମୃତ୍ତିକା ସ୍ୱାସ୍ଥ୍ୟ କାର୍ଡ, ପ୍ରଧାନମନ୍ତ୍ରୀ ଫସଲ ବୀମା ଯୋଜନାର ଅଗ୍ରଗତି ସମୀକ୍ଷା

2016 ଖରିଫ୍ ଋତୁରେ 90 ଲକ୍ଷରୁ ଅଧିକ କୃଷକ ପାଇଲେ 7700 କୋଟି ଟଙ୍କାର ଫସଲବୀମା ଶସ୍ୟ କ୍ଷତି ଆକଳନ ପାଇଁ ଏଣିକି ବ୍ୟବହାର ହେବ ଡ୍ରୋନ୍ ଓ ଉପଗ୍ରହ ତଥ୍ୟ ସ୍ଥାନୀୟ ଭାଷାରେ ମୃତ୍ତିକା ସ୍ୱାସ୍ଥ୍ୟ କାର୍ଡ ଛାପିବା ଉପରେ ପ୍ରଧାନମନ୍ତ୍ରୀଙ୍କ ଗୁରୁତ୍ୱ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି କୃଷି କ୍ଷେତ୍ର ପାଇଁ ଦୁଇଟି ଗୁରୁତ୍ୱପୂର୍ଣ୍ଣ ଯୋଜନା – ମୃତ୍ତିକା ସ୍ୱାସ୍ଥ୍ୟ କାର୍ଡ; ଏବଂ ପ୍ରଧାନମନ୍ତ୍ରୀ ଫସଲ ବୀମା ଯୋଜନାର ଅଗ୍ରଗତି ସମୀକ୍ଷା କରିଛନ୍ତି । 16ଟି ରାଜ୍ୟ/କେନ୍ଦ୍ର ଶାସିତ ଅଂଚଳରେ ମୃତ୍ତିକା ସ୍ୱାସ୍ଥ୍ୟ କାର୍ଡର ପ୍ରଥମ ପର୍ଯ୍ୟାୟ ବଣ୍ଟନ ଶେଷ ହୋଇଛି ଏବଂ ଅବଶିଷ୍ଟ ରାଜ୍ୟଗୁଡ଼ିକରେ ଆସନ୍ତା କିଛି ସପ୍ତାହ ମଧ୍ୟରେ ଏହି ପ୍ରକ୍ରିୟା ଶେଷ କରାଯିବ ବୋଲି ପ୍ରଧାନମନ୍ତ୍ରୀଙ୍କୁ କୁହାଯାଇଥିଲା । ଅଗ୍ରଗତି ସମୀକ୍ଷା କରି ପ୍ରଧାନମନ୍ତ୍ରୀ କହିଥିଲେ ଯେ ବିଭିନ୍ନ ମୃତ୍ତିକା ପରୀକ୍ଷାଗାର ଏବଂ ନମୁନା ଗ୍ରୀଡ୍ ରେ ପ୍ରକାରଭେଦ ନେଇ ଉପଯୁକ୍ତ ଭାବେ ତଦାରଖ କରାଯିବା ଉଚିତ । ଏହାଦ୍ୱାରା ରିପୋର୍ଟର ଗୁଣବତ୍ତା ସୁନିଶ୍ଚିତ କରାଯାଇପାରିବ ବୋଲି ସେ କହିଥିଲେ । ପ୍ରଧାନମନ୍ତ୍ରୀ ସ୍ଥାନୀୟ ଭାଷାରେ ମୃତ୍ତିକା ସ୍ୱାସ୍ଥ୍ୟ କାର୍ଡ ଛପା ଯିବା ଉପରେ ଗୁରୁତ୍ୱାରୋପ କରିଥିଲେ, ଯାହାଦ୍ୱାରା କୃଷକମାନେ ତାହାକୁ ସହଜରେ ପଢ଼ିପାରିବେ ଏବଂ ବୁଝିପାରିବେ । ଆଧୁନିକ ପ୍ରଯୁକ୍ତି କୌଶଳ ଅବଲମ୍ବନକୁ ପ୍ରୋତ୍ସାହିତ କରି ପ୍ରଧାନମନ୍ତ୍ରୀ କହିଥିଲେ ଯେ ହାତରେ ଧରିପାରୁଥିବା ଭଳି ଯନ୍ତ୍ରାଂଶ ବା ସରଂଜାମ ଦ୍ୱାରା ଯେପରି ସରଜମିନ ମୃତ୍ତିକା ପରୀକ୍ଷଣ ସମ୍ଭବ ହୋଇପାରିବ ସେଥିପ୍ରତି ଗୁରୁତ୍ୱ ଦିଆଯିବା ଆବଶ୍ୟକ । ଏ ଦିଗରେ ଥିବା ପ୍ରଯୁକ୍ତିଗତ ସମ୍ଭାବନା କ୍ଷେତ୍ରରେ ଷ୍ଟାର୍ଟଅପ୍ ଏବଂ ଉଦ୍ୟୋଗୀମାନଙ୍କୁ ସମ୍ପୃକ୍ତ କରିବା ଲାଗି ପ୍ରଧାନମନ୍ତ୍ରୀ ବିଭାଗୀୟ ଅଧିକାରୀମାନଙ୍କୁ ପରାମର୍ଶ ଦେଇଥିଲେ । ପ୍ରଧାନମନ୍ତ୍ରୀ ଫସଲ ବୀମା ସମ୍ପର୍କରେ ପ୍ରଧାନମନ୍ତ୍ରୀଙ୍କୁ କୁହାଯାଇଥିଲା ଯେ 2016 ଖରିଫ୍ ଋତୁରେ 7700 କୋଟି ଟଙ୍କାର ବୀମାରାଶି ପଇଠ କରାଯାଇଛି ଏବଂ ଏହାଦ୍ୱାରା 90 ଲକ୍ଷରୁ ଅଧିକ କୃଷକ ଲାଭାନ୍ୱିତ ହୋଇଛନ୍ତି । ଅଧିକାରୀମାନେ ମଧ୍ୟ କହିଥିଲେ ଯେ ଆଧୁନିକ ପ୍ରଯୁକ୍ତି ଯେପରିକି ସ୍ମାର୍ଟଫୋନ୍, ରିମୋଟ୍ ସେନ୍ସିଂ, ଉପଗ୍ରହ ତଥ୍ୟ ଏବଂ ଡ୍ରୋନ୍ ବ୍ୟବହାର କରି ଫସଲ ବୀମା ଦାବି କ୍ଷେତ୍ରରେ ଦ୍ରୁତ ତଥ୍ୟ ସଂଗ୍ରହ କରାଯାଉଛି । ଏହି ସମୀକ୍ଷା ବୈଠକରେ କୃଷି ମନ୍ତ୍ରଣାଳୟ, ନୀତି ଆୟୋଗ ଏବଂ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟର ବରିଷ୍ଠ ଅଧିକାରୀମାନେ ଯୋଗ ଦେଇଥିଲେ ।
ବୟନ ଓ ପୋଷାକ ପ୍ରସ୍ତୁତି କ୍ଷେତ୍ରରେ ନିଯୁକ୍ତି ସୁଯୋଗ ସୃଷ୍ଟି ଓ ରପ୍ତାନି ପ୍ରୋତ୍ସାହନ ପାଇଁ ସ୍ୱତନ୍ତ୍ର ପେକେଜ ପ୍ରସ୍ତାବକୁ କେବିନେଟ ମଞ୍ଜୁରି

ବୟନ ଶିଳ୍ପ ଏବଂ ପୋଷାକ ପ୍ରସ୍ତୁତି କ୍ଷେତ୍ରରେ ଅଧିକ ନିଯୁକ୍ତି ସୁଯୋଗ ସୃଷ୍ଟି ଏବଂ ରପ୍ତାନୀ ବୃଦ୍ଧି ନିମନ୍ତେ ସ୍ୱତନ୍ତ୍ର ପ୍ୟାକେଜ ପ୍ରଦାନ ପ୍ରସ୍ତାବକୁ କେନ୍ଦ୍ର କେବିନେଟ ମଞ୍ଜୁରି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବୁଧବାର ଦିନ ଅନୁଷ୍ଠିତ ବୈଠକରେ ଏହି ପ୍ରସ୍ତାବକୁ ଅନୁମୋଦନ ମିଳିଛି । ସରକାର ନିକଟରେ ଘୋଷଣା କରିଥିବା ସଂସ୍କାର ପେକେଜ ପୃଷ୍ଠ ଭୂମିରେ ଏଭଳି ପଦକ୍ଷେପ ଗ୍ରହଣ କରିଛନ୍ତି । ଏହାଫଳରେ ବୟନ ଓ ପୋଷାକ ପ୍ରସ୍ତୁତି ଉଦ୍ୟୋଗ କ୍ଷେତ୍ରରେ ଆଗାମୀ ତିନି ବର୍ଷ ମଧ୍ୟରେ ଏକ କୋଟି ନିଯୁକ୍ତି ସୁଯୋଗ ସୃଷ୍ଟି କରାଯିବ । ଏହି ପେକେଜରେ ଶ୍ରମ ଅନୁକୂଳ ଏବଂ ନିଯୁକ୍ତି ସୁଯୋଗ ସୃଷ୍ଟିକାରୀ ଅନେକଗୁଡିଏ ନୂଆ ପଦକ୍ଷେପ ଗ୍ରହଣ କରାଯାଇଛି । ଏହାଦ୍ୱାରା 30 ବିଲିୟନ ଡଲାର ମୂଲ୍ୟର କପଡା ଓ ପୋଷାକ ବିଦେଶକୁ ରପ୍ତାନୀ ପାଇଁ ଲକ୍ଷ୍ୟ ଧାର୍ଯ୍ୟ କରାଯାଇଛି । ତିନି ବର୍ଷରେ ସରକାର ଏହି କ୍ଷେତ୍ରରେ 74 ହଜାର କୋଟି ଟଙ୍କା ବିନିଯୋଗ କରିବେ । ପୋଷାକ ପ୍ରସ୍ତୁତି କ୍ଷେତ୍ରରେ ଅଧିକ ମହିଳାଙ୍କୁ ନିଯୁକ୍ତି ସୁଯୋଗ ମିଳିପାରିବ । ସେମାନଙ୍କ ମାତ୍ରା ମୋଟ ଶ୍ରମ ଶକ୍ତିର 70 ପ୍ରତିଶତ ହେବ ବୋଲି ଆଶା କରାଯାଉଛି । ମହିଳା ସଶକ୍ତିକରଣ ଦିଗରେ ଏହା ଏକ ଯୁଗାନ୍ତକାରୀ ସାମାଜିକ ପରିବର୍ତନ ହେବ ବୋଲି ବିଶ୍ୱାସ କରାଯାଏ । ସରକାର ଏହି କ୍ରମରେ ଯେଉଁ ପେକେଜ ଘୋଷଣା କରିଛନ୍ତି ସେଥିରେ : • କର୍ମଚାରୀ ଭବିଷ୍ୟନିଧି ପାଣ୍ଠି ଯୋଜନାରେ ସଂସ୍କାର ଘଟାଯିବ, • ଓଭର ଟାଇମ ସୀମାକୁ ବୃଦ୍ଧି କରାଯିବ, • ନିର୍ଦ୍ଧାରିତ ଅବଧିଭିତିକ ନିଯୁକ୍ତି ବ୍ୟବସ୍ଥାର ପ୍ରବର୍ତନ, • ଏଟିୟୁଏଫଏସ ଅଧିନରେ ଅତିରିକ୍ତ ପ୍ରୋତ୍ସାହନ ରାଶି ପ୍ରଦାନ, • ବର୍ଦ୍ଧିତ ଡ୍ୟୁଟି ଜନିତ ଦୋଷ ତୃଟି ସାମିଲ ଏବଂ • ଆୟକର ଆଇନର ସେକ୍ସନ 80 ଜେଜେଏଏ ର ପରିସର ବୃଦ୍ଧି
ଜି-୨୦ ଶିଖର ସମ୍ମିଳନୀରେ ଭାଗ ନେବା ପାଇଁ ପ୍ରଧାନମନ୍ତ୍ରୀଙ୍କ ଇଣ୍ଡୋନେସିଆ ଗସ୍ତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଇଣ୍ଡୋନେସିଆର ରାଷ୍ଟ୍ରପତି ମହାମହିମ ଶ୍ରୀଯୁକ୍ତ ଜୋକୋ ୱିଦୋଦୋଙ୍କ ଆମନ୍ତ୍ରଣ କ୍ରମେ ୧୭ତମ ଜି ୨୦ ଶିଖର ସମ୍ମିଳନୀରେ ଭାଗ ନେବା ପାଇଁ ନଭେମ୍ବର ୧୪-୧୬ ପର୍ଯ୍ୟନ୍ତ ବାଲି, ଇଣ୍ଡୋନେସିଆ ଗସ୍ତ କରିବେ । ବାଲି ଶିଖର ସମ୍ମିଳନୀ ଅବସରରେ ଜି-୨୦ ନେତୃବୃନ୍ଦ ଶିଖର ସମ୍ମିଳନୀର ଶୀର୍ଷକ ମିଳିତ ପୁନରୁଦ୍ଧାର, ମଜବୁତ ପୁନରୁଦ୍ଧାର ଅନ୍ତର୍ଗତ ପ୍ରମୁଖ ବୈଶିକ ଆହ୍ୱାନ ସମ୍ପର୍କରେ ବିସ୍ତୃତ ଆଲୋଚନା କରିବେ । ଜି-୨୦ ଶିଖର ସମ୍ମିଳନୀ କାର୍ଯ୍ୟସୂଚୀର ଅଂଶବିଶେଷ ସ୍ୱରୂପ- ଖାଦ୍ୟ ଓ ଶକ୍ତି ସୁରକ୍ଷା, ସ୍ୱାସ୍ଥ୍ୟ ଓ ଡିଜିଟାଲ ପରିବର୍ତ୍ତନ ସମ୍ପର୍କିତ ତିନିଟି କାର୍ଯ୍ୟ ଅଧିବେଶନ ଆୟୋଜିତ ହେବ । ଶିଖର ସମ୍ମିଳନୀର ସମାପନୀ ଅଧିବେଶନରେ ରାଷ୍ଟ୍ରପତି ୱିଦୋଦୋ ସାଙ୍କେତିକ ଭାବେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଜି-୨୦ ଅଧ୍ୟକ୍ଷ ଭାର ହସ୍ତାନ୍ତର କରିବେ । ଡିସେମ୍ବର ୧, ୨୦୨୨ରୁ ଭାରତ ଔପଚାରିକ ଭାବେ ଜି-୨୦ ଅଧ୍ୟକ୍ଷତା ଗ୍ରହଣ କରିବ । ଏହି ଶିଖର ସମ୍ମିଳନୀ ଅବସରରେ ବିଭିନ୍ନ ଦେଶର ପ୍ରତିପକ୍ଷଙ୍କ ସହ ପ୍ରଧାନମନ୍ତ୍ରୀ ଦ୍ୱିପାକ୍ଷିକ ବୈଠକ କରିବେ । ପ୍ରଧାନମନ୍ତ୍ରୀ ବାଲି ଠାରେ ଭାରତୀୟ ସମ୍ପ୍ରଦାୟଙ୍କୁ ସମ୍ବୋଧିତ କରିବା ସହ ଆଲୋଚନା ମଧ୍ୟ କରିବେ ।
କେନ୍ଦ୍ର କ୍ୟାବିନେଟର ଅନୁମୋଦନ କେନ୍ଦ୍ରୀୟ ସ୍ୱାସ୍ଥ୍ୟ ସେବା ଡାକ୍ତର(ସିଏଚଏସ)ଙ୍କ ବ୍ୟତୀତ ଅନ୍ୟ ଡାକ୍ତରଙ୍କ ଅବସର ବୟସସୀମା 65 ବର୍ଷକୁ ବୃଦ୍ଧି

କେନ୍ଦ୍ରୀୟ ସ୍ୱାସ୍ଥ୍ୟ ସେବା (ସିଏଚଏସ) ଡାକ୍ତରଙ୍କ ବ୍ୟତୀତ ଅନ୍ୟ ଡାକ୍ତରଙ୍କ ଅବସର ବୟସସୀମା 65 ବର୍ଷକୁ ବୃଦ୍ଧି କରାଯାଇଛି । ଏହି ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ନିମ୍ନୋକ୍ତ ପ୍ରକାରରେ ଅବସର ବୟସ ସୀମା ବୃଦ୍ଧି କରାଯାଇଛି : 1. ଭାରତୀୟ ରେଳବାଇ ସ୍ୱାସ୍ଥ୍ୟ ସେବା ଡାକ୍ତରଙ୍କ ଅବସର ବୟସ ସୀମା 65 ବର୍ଷକୁ ବୃଦ୍ଧି ପ୍ରସ୍ତାବ ପିଛିଲା ଭାବେ ଅନୁମୋଦନ । 2. ଉଚ୍ଚ ଶିକ୍ଷା ବିଭାଗ ଅଧୀନରେ ଥିବା କେନ୍ଦ୍ରୀୟ ବିଶ୍ୱବିଦ୍ୟାଳୟ ଏବଂ ଆଇଆଇଟି (ସ୍ୱୟଂଶାସିତ ସଂସ୍ଥାନ)ଗୁଡ଼ିକରେ କାର୍ଯ୍ୟରତ ଡାକ୍ତର ଏବଂ ଜାହାଜ ଚଳାଚଳ ମନ୍ତ୍ରଣାଳୟ ଅଧୀନ ବୃହତ୍ତ ବନ୍ଦର ନ୍ୟାସ (ସ୍ୱୟଂଶାସିତ ସଂସ୍ଥା)ଗୁଡ଼ିକରେ କାର୍ଯ୍ୟରତ ଡାକ୍ତରଙ୍କ ଅବସର ବୟସସୀମା 65 ବର୍ଷ ବୃଦ୍ଧିକୁ ମଧ୍ୟ ପିଛିଲା ଭାବେ ମଞ୍ଜୁରି ମିଳିଛି । 3. ସମ୍ପୃକ୍ତ ମନ୍ତ୍ରଣାଳୟ/ବିଭାଗର ପ୍ରଶାସନିକ କ୍ଷମତା ଅଧୀନରେ ଥିବା ଡାକ୍ତର (ଆୟୁଷ ମନ୍ତ୍ରଣାଳୟ(ଆୟୁଷ ଡାକ୍ତର), ପ୍ରତିରକ୍ଷା ବିଭାଗ (ସଶସ୍ତ୍ର ସେନା ସ୍ୱାସ୍ଥ୍ୟ ସେବା ମହାନିର୍ଦ୍ଦେଶାଳୟ ଅଧୀନରେ ଥିବା ବେସାମରିକ ଡାକ୍ତର), ପ୍ରତିରକ୍ଷା ଉତ୍ପାଦନ ବିଭାଗ (ଭାରତୀୟ ଗୋଳାବାରୁଦ ସ୍ୱାସ୍ଥ୍ୟସେବା ଚିକିତ୍ସା ଅଧିକାରୀ), ସ୍ୱାସ୍ଥ୍ୟ ଏବଂ ପରିବାର କଲ୍ୟାଣ ମନ୍ତ୍ରଣାଳୟ ଅଧୀନରେ ଥିବା ଦନ୍ତ ଚିକିତ୍ସକ, ରେଳବାଇ ଏବଂ ଉଚ୍ଚ ଶିକ୍ଷା ବିଭାଗ ଅଧୀନରେ କାର୍ଯ୍ୟରତ ଡାକ୍ତର ଏବଂ ଉଚ୍ଚ ଶିକ୍ଷା ବିଭାଗ ଅଧୀନରେ ଥିବା ବୈଷୟିକ ଶିକ୍ଷାନୁଷ୍ଠାନରେ କାର୍ଯ୍ୟରତ ଡାକ୍ତର)ମାନଙ୍କ ଅବସର ବୟସ ସୀମା 65 ବର୍ଷକୁ ବୃଦ୍ଧି କରାଯାଇଛି । 4. 62 ବର୍ଷ ବୟସ ପର୍ଯ୍ୟନ୍ତ ଡାକ୍ତରମାନେ ପ୍ରଶାସନିକ ପଦପଦବୀରେ ରହିପାରିବେ । ଏହାପରେ ସେମାନେ ଅଣପ୍ରଶାସନିକ ସେବାରେ କାର୍ଯ୍ୟ କରିପାରିବେ ବୋଲି କ୍ୟାବିନେଟ ମଞ୍ଜୁରି ପ୍ରଦାନ କରିଛନ୍ତି । ଏହି ନିଷ୍ପତ୍ତି ଦ୍ୱାରା ରୋଗୀଙ୍କ ଚିକିତ୍ସାରେ ଉନ୍ନତି ଆସିପାରିବ । ମେଡ଼ିକାଲ କଲେଜଗୁଡ଼ିକରେ ପାଠପଢ଼ାରେ ଉନ୍ନତି ଆସିବା ସହିତ ସ୍ୱାସ୍ଥ୍ୟସେବା ଯୋଗାଇ ଦେବା ଲାଗି ଜାତୀୟ ସ୍ୱାସ୍ଥ୍ୟ କାର୍ଯ୍ୟକ୍ରମଗୁଡ଼ିକୁ ଦକ୍ଷତାର ସହ କାର୍ଯ୍ୟକାରୀ କରାଯାଇପାରିବ । ଏହାଦ୍ୱାରା କେନ୍ଦ୍ର ସରକାରଙ୍କ ବିଭିନ୍ନ ମନ୍ତ୍ରଣାଳୟ/ବିଭାଗ ଅଧୀନରେ କାର୍ଯ୍ୟ କରୁଥିବା 1445 ଜଣ ଡାକ୍ତର ଉପକୃତ ହୋଇପାରିବେ । ଏହି ନିଷ୍ପତ୍ତି ଦ୍ୱାରା ସେତେଟା ଆର୍ଥିକ ବୋଝ ପଡ଼ିବ ନାହିଁ । କାରଣ ବହୁସଂଖ୍ୟାରେ ଡାକ୍ତର ପଦବୀ ଏବେ ଖାଲି ପଡ଼ିଛି । ବର୍ତ୍ତମାନ କାର୍ଯ୍ୟରତ ଡାକ୍ତରମାନେ ଏବେ ସେମାନଙ୍କ ପଦବୀରେ କାର୍ଯ୍ୟ ଜାରି ରଖିପାରିବେ । ସୂଚନାଯୋଗ୍ୟ ଯେ ଗତ 2016 ମେ 31 ତାରିଖରେ କେନ୍ଦ୍ରୀୟ ସ୍ୱାସ୍ଥ୍ୟ ସେବା ଅଧିନରେ କାର୍ଯ୍ୟରତ ଡାକ୍ତରଙ୍କ ଅବସର ବୟସସୀମା 65 ବର୍ଷକୁ ବୃଦ୍ଧି କରାଯାଇଥିଲା ।